**Joel Kellman** (s. 25. toukokuuta 1994 Karlskrona, Ruotsi) on ruotsalainen jääkiekkoilija, joka pelaa SHL-seura Färjestad BK:ssa. Hän on pelipaikaltaan keskushyökkääjä.

Ura
---

### Seuraura

Kellman on Karlskrona HK:n kasvatti. Hän siirtyi B-juniori-ikäisenä Malmö Redhawksin J18-junioreihin kaudeksi 2010–2011. Kellman oli joukkueensa paras pistemies ja maalintekijä sekä J18 Elitissä tehoilla 13+9=22 että J18 Allsvenskanissa tehoilla 7+6=13. Kaudella 2011–2012 hän jakoi J18 Elitissä Redhawksin sisäisen tehotilaston voiton Sebastian Vidmarin kanssa lukemalla +13. Kellman pelasi suurimman osan kaudestaan kuitenkin seuran J20-junioreissa, joiden toiseksi paras maalintekijä hän oli 20 osumallaan. Kellman edusti joukkuetta kauden aikana myös Junior Club World Cupissa, jossa hän oli Redhawksin paras pistemies ja syöttäjä tehoilla 3+2=5.

Kaudella 2012–2013 Kellman toimi Redhawksin J20-junioreiden kapteenina. Hän oli joukkueen paras pistemies ja syöttäjä tehoilla 19+30=49, joilla Kellman jakoi koko J20 SuperElitin pistepörssin voiton Rögle BK:n Thomas Spellingin kanssa. Hän debytoi kauden aikana myös Redhawksin miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa Kellman pelasi 12 runkosarjaottelua tehden yhden syöttöpisteen. Hän pelasi myös yhden ottelun lainalla sarjatasoa alempana Ruotsin I-divisioonan Borås HC:ssä.

Kaudeksi 2013–2014 Kellman siirtyi HV71:n J20-junioreihin. Hän debytoi myös seuran SHL-joukkueessa, jossa Kellman pelasi ensimmäisen ja kauden ainoaksi jääneen ottelunsa 28. syyskuuta 2013 vieraissa Frölunda HC:tä vastaan. Hän sai ottelussa jääaikaa 39 sekuntia, mutta Kellman keräsi heikon teholukeman -2. Joulukuussa 2013 HV71 lainasi hänet Allsvenskan-joukkue Karlskrona HK:hon, jossa Kellman pelasi kauden loppuun. Hän teki siellä 18 runkosarjaottelussa tehot 4+4=8 ja kuudessa SHL:n nousukarsintasarjan ottelussa tehot 1+1=2. Karlskronan kauden päätyttyä Kellman pelasi HV71:n J20-junioreiden vahvuuteen. Hän oli J20 SuperElitin pudotuspeleissä viidellä syöttöpisteellään joukkueen paras syöttäjä Gustaf Franzénin kanssa. Kellman voitti kauden päätteeksi sarjan mestaruuden.

Kellman siirtyi kaudeksi 2014–2015 vuoden mittaisella sopimuksella Karlskronan Allsvenskan-joukkueeseen. Hänen ensimmäinen kokonainen kautensa miesten peleissä toi 49 runkosarjaottelussa tehot 17+22=39 ja neljässä SHL:n nousukarsintasarjan ottelussa neljä maalia. Kellman oli runkosarjassa joukkueensa paras pistemies ja hän jakoi Karlskronan sisäisen syöttöpörssin voiton Alexander Bergströmin kanssa. Kellman sijoittui Allsvenskanin pistepörssissä kymmenenneksi. VIK Västerås HK:ta vastaan pelatussa nousukarsintasarjassa hän oli Karlskronan paras maalintekijä ja jakoi sisäisen pistepörssin voiton Maksim Matushkinin kanssa. Kellmanin maaleista kolme syntyivät kypärätemppuna ottelusarjan kolmannessa ottelussa 8. maaliskuuta 2015 pelatussa vierasottelussa. Hänen kolmas osumansa ratkaisi Karlskronalle 3–4-voiton ylivoimalla toisessa jatkoerässä ajassa 90.50. Joukkue voitti lopulta koko ottelusarjan voitoin 3–1 ja nousi kauden päätteeksi SHL:ään. Huhtikuussa 2015 Kellman teki Karlskronan kanssa kaksivuotisen jatkosopimuksen.

Varsinaisella SHL:n tulokaskaudellaan 2015–2016 Kellman nousi Karlskronan varakapteeniksi. Hän teki 47 runkosarjaottelussa tehot 3+13=16 ja viidessä karsintasarjan ottelussa kolme syöttöpistettä. Kellman teki SHL-uransa avausmaalin 8. lokakuuta 2015 vieraissa Skellefteå AIK:ta vastaan. Kaudella 2016–2017 hän oli tehoilla 15+15=30 Karlskronan paras maalintekijä Alexander Bergströmin ja Mattias Guterin kanssa sekä toiseksi paras pistemies Bergströmin jälkeen. Marraskuussa 2016 Kellman teki joukkueen kanssa kolmivuotisen jatkosopimuksen. Kaudella 2017–2018 hän oli tehoilla 15+19=34 Karlskronan paras pistemies ja maalintekijä. Kellman jakoi myös joukkueen sisäisen syöttöpörssin voiton Konstantin Komarekin kanssa. Karlskronan kausi päättyi kuitenkin putoamiseen Allsvenskaniin.

Kellman siirtyi kaudeksi 2018–2019 jatkamaan SHL-uraansa kaksivuotisella sopimuksella Brynäs IF:ään. Hän sivusi SHL:n yhden kauden piste-ennätystään tehoilla 16+18=34, joilla Kellman oli joukkueen paras maalintekijä ja kolmanneksi paras pistemies.

Huhtikuussa 2019 NHL-varaamaton Kellman teki vuoden mittaisen tulokassopimuksen San Jose Sharksin kanssa. Hän aloitti kauden 2019–2020 AHL-joukkue San Jose Barracudan vahvuudessa. Kellman kutsuttiin ensimmäisen kerran Sharksin NHL-vahvuuteen joulukuussa. Hän teki NHL-debyyttinsä 21. joulukuuta 2019 St. Louis Bluesia vastaan. Kellman sai ottelussa jääaikaa 9.25 minuuttia ja hän keräsi teholukeman +1. NHL-uransa avausmaalin Kellman teki neljännessä ottelussaan 28. joulukuuta 2019 Philadelphia Flyersia vastaan. Hänen osumansa jäi Sharksin 6–1-voittoon päättyneen ottelun voittomaaliksi. Kaikkiaan Kellman pelasi NHL:ssä kauden aikana 31 runkosarjaottelua tehopistein 3+4=7. AHL:ssä hän pelasi 25 runkosarjaottelua tehopistein 4+12=16.

Elokuussa 2020 Kellman teki San Jose Sharksin kanssa kaksivuotisen ja 1,5 miljoonan dollarin arvoisen jatkosopimuksen. Hänen ensimmäinen sopimusvuotensa on kaksisuuntainen ja se tuo Kellmanille NHL:n puolella 700 000 dollaria ja AHL:n puolella 300 000 dollaria. Hänen jälkimmäinen sopimuskautensa on yksisuuntainen ja 800 000 dollarin arvoinen. Syyskuussa Sharks lainasi Kellmanin toistaiseksi voimassa olevalla sopimuksella Allsvenskan-joukkue Kristianstads IK:hon, kunnes NHL:n harjoitusleirit alkavat.

### Maajoukkueura

Kellman on pelannut Ruotsin A-maajoukkueessa kahdeksan ottelua tehden neljä syöttöpistettä. Hän teki A-maajoukkuedebyyttinsä Channel One Cupissa 13. joulukuuta 2018 Moskovan VTB-jääpalatsissa turnauksen isäntäjoukkue Venäjää vastaan. Kellman merkittiin Ruotsin kolmossentteriksi laidoilleen Michael Lindqvist ja Jesper Boqvist. Hän sai ottelussa syöttöpisteen Klas Dahlbeckin tekemään maaliin.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2012–2013 | Borås HC | Hockeyettan | 1 | 1 | 0 | 1 | 0 | – | – | – | – | – |
|  | Malmö Redhawks | Allsvenskan | 12 | 0 | 1 | 1 | 4 | – | – | – | – | – |
| 2013–2014 | HV71 | SHL | 1 | 0 | 0 | 0 | 0 | – | – | – | – | – |
|  | Karlskrona HK | Allsvenskan | 18 | 4 | 4 | 8 | 6 | – | – | – | – | – |
| 2014–2015 | Karlskrona HK | Allsvenskan | 49 | 17 | 22 | 39 | 26 | – | – | – | – | – |
| 2015–2016 | Karlskrona HK | SHL | 47 | 3 | 13 | 16 | 22 | – | – | – | – | – |
| 2016–2017 | Karlskrona HK | SHL | 52 | 15 | 15 | 30 | 20 | – | – | – | – | – |
| 2017–2018 | Karlskrona HK | SHL | 51 | 15 | 19 | 34 | 30 | – | – | – | – | – |
| 2018–2019 | Brynäs IF | SHL | 45 | 16 | 18 | 34 | 16 | – | – | – | – | – |
| 2019–2020 | San Jose Sharks | NHL | 31 | 3 | 4 | 7 | 4 | – | – | – | – | – |
|  | San Jose Barracuda | AHL | 25 | 4 | 12 | 16 | 6 | – | – | – | – | – |
| 2020–2021 | Kristianstads IK | Allsvenskan | 14 | 3 | 2 | 5 | 8 | – | – | – | – | – |
|  | San Jose Barracuda | AHL | 19 | 8 | 13 | 21 | 4 | – | – | – | – | – |
|  | San Jose Sharks | NHL | 7 | 1 | 1 | 2 | 6 | – | – | – | – | – |
| 2021–2022 | San Jose Barracuda | AHL | 10 | 1 | 3 | 4 | 8 | – | – | – | – | – |
|  | Växjö Lakers HC | SHL | 25 | 6 | 9 | 15 | 29 | 4 | 1 | 5 | 6 | 6 |
| 2022–2023 | Växjö Lakers HC | SHL | 43 | 7 | 11 | 18 | 12 | 18 | 3 | 4 | 7 | 6 |
| 7 kautta | yhteensä | SHL | 264 | 62 | 85 | 147 | 129 | 22 | 4 | 9 | 13 | 12 |
| 3 kautta | yhteensä | AHL | 54 | 13 | 28 | 41 | 18 | – | – | – | – | – |
| 2 kautta | yhteensä | NHL | 38 | 4 | 5 | 9 | 10 | – | – | – | – | – |

Lähteet
-------

* Joel Kellman The Internet Hockey Databasessa (englanniksi)
* Joel Kellman Eurohockey-sivustolla (englanniksi)
* Joel Kellman *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Joel Kellman *Elite Prospects*. Everysport Media Group AB.  (englanniksi)
2. ↑  Elite Prospects - Malmö Redhawks J18 *eliteprospects.com*. Everysport Media Group. Viitattu 5.10.2020. (englanniksi)
3. ↑  Elite Prospects - Malmö Redhawks J18 *eliteprospects.com*. Everysport Media Group. Viitattu 5.10.2020. (englanniksi)
4. ↑  Elite Prospects - Malmö Redhawks J20 *eliteprospects.com*. Everysport Media Group. Viitattu 5.10.2020. (englanniksi)
5. ↑  Joel Kellman *SHL.se*. SHL AB. Viitattu 11.2.2019. (ruotsiksi)
6. ↑  Elite Prospects - HV71 J20 *eliteprospects.com*. Everysport Media Group. Viitattu 5.10.2020. (englanniksi)
7. ↑  Elite Prospects - HockeyAllsvenskan Stats 2014-2015 *eliteprospects.com*. Everysport Media Group. Viitattu 5.10.2020. (englanniksi)
8. ↑  Elite Prospects - Karlskrona HK *eliteprospects.com*. Everysport Media Group. Viitattu 5.10.2020. (englanniksi)
9. ↑  VIK - KAR (3-4) *stats.swehockey.se*.  8.3.2015. Svenska Ishockeyförbundet. Viitattu 11.2.2019. (ruotsiksi)
10. ↑  Joel Kellman *SHL.se*. SHL AB. Viitattu 11.2.2019. (ruotsiksi)
11. ↑  Elite Prospects - Karlskrona HK *eliteprospects.com*. Everysport Media Group. Viitattu 5.10.2020. (englanniksi)
12. ↑  Skoglund, Niclas: KHKTV - Joel och Filip skriver på för tre nya år *khk.se*.  7.11.2016. Karlskrona Hockey Klubb Idrott AB. Viitattu 11.2.2019. (ruotsiksi)
13. ↑  Elite Prospects - Karlskrona HK *eliteprospects.com*. Everysport Media Group. Viitattu 5.10.2020. (englanniksi)
14. ↑  Lith, Elin: Brynäs IF värvar Joel Kellman *brynas.se*.  9.4.2018. Brynäs AB. Viitattu 11.2.2019. (ruotsiksi)
15. ↑  Elite Prospects - Brynäs IF *eliteprospects.com*. Everysport Media Group. Viitattu 5.10.2020. (englanniksi)
16. ↑  Sharks Sign Center Joel Kellman *nhl.com/sharks*.  26.4.2019. SAN JOSE, CA:  San Jose Sharks. Viitattu 5.10.2020. (englanniksi)
17. ↑  Joel Kellman Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 9.10.2020. Viitattu 5.10.2020. (englanniksi)
18. ↑  St. Louis Blues - San Jose Sharks - December 21st, 2019 *NHL.com*.  21.12.2019. National Hockey League. Viitattu 5.10.2020. (englanniksi)
19. ↑  Philadelphia Flyers - San Jose Sharks - December 28th, 2019 *NHL.com*.  28.12.2019. National Hockey League. Viitattu 5.10.2020. (englanniksi)
20. ↑  Sharks Re-sign Center Joel Kellman *nhl.com/sharks*.  31.8.2020. SAN JOSE, CA:  San Jose Sharks. Viitattu 5.10.2020. (englanniksi)
21. ↑  Sportbladet: NHL-miljoonamies siirtyy Ruotsin kakkoseen *Sportti.com*.  15.9.2020. Sport Content Oy. Viitattu 5.10.2020.
22. ↑  Witt, Bryan: Sharks bring back Kellman on two-year contract extension *nhl.com/sharks*.  30.8.2020. NBCUniversal Media, LLC. Viitattu 5.10.2020. (englanniksi)
23. ↑  Joel Kellman är klar för Kristianstads IK *kristianstadsik.se*.  18.9.2020. KRISTIANSTADS ISHOCKEYKLUBB.  Arkistoitu 30.9.2020. Viitattu 5.10.2020. (ruotsiksi)
24. ↑  SWE - RUS (2-3) *stats.swehockey.se*.  13.12.2018. Svenska Ishockeyförbundet. Viitattu 11.2.2019. (ruotsiksi)
25. ↑  SWE - RUS (2-3) *stats.swehockey.se*.  13.12.2018. Svenska Ishockeyförbundet. Viitattu 11.2.2019. (ruotsiksi)